上元行
作者：胡處晦
朝代：宋

paragraphs: 上元愁雲在九重，哀笳落日吹腥風。
六龍駐驆在草莽，孽胡歌舞蒲萄宮。
抽釵脫釧到編戶，竭澤枯魚充寶賂。
聖主憂民民更憂，驕子嬌媟天天不怒。
向來艱難傳大寶，父老談言似仁廟。
元年二月城下盟，未睹名臣繼嘉祐。
哀痛今年塵再蒙，冠劍夾道趨辭公。
神龍今在九淵臥，安得屢困蛟蛇中。
朝廷中興無柱石，薄物細故昭帝力。
毛遂不得處囊中，遠慚趙氏廝養卒。
今日君王歸不得，傾城回首歌悲啼。
會有山呼間動地，萬家香霧燒天衣。
胡兒胡兒莫耽樂，君不見夕月常虧東北角。